### NN 130/2017 (27.12.2017.), Odluka o općinskim porezima Općine Hrašćina

Općina Hrašćina

3003

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16. i 101/17.), te članka 21. Statuta Općine Hrašćina (»Službeni glasnik Krapinsko-zagorske županije« broj 18/09.) Općinsko vijeće Općine Hrašćina na 4. sjednici održanoj 14. 12. 2017. godine, donosi

ODLUKU

O OPĆINSKIM POREZIMA OPĆINE HRAŠĆINA

I. OPĆE ODREDBE

Članak 1.

Ovom se Odlukom utvrđuje vrsta poreza, porezni obveznik, porezna osnovica, stopa i visina poreza te način obračunavanja i plaćanja općinskih poreza koji su prihod Proračuna Općine Hrašćina.

II. VRSTE POREZA

Članak 2.

Općinski porezi su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Hrašćina, sukladno odredbama Zakona o lokalnim porezima (»Narodne novine« broj 115/16), Zakona o porezu na dohodak (»Narodne novine« broj 115/16) i Pravilnika o porezu na dohodak (»Narodne novine« broj 1/17).

Prirez porezu na dohodak prihod je Općine Hrašćina.

Članak 4.

Osnovica prireza porezu na dohodak jr porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi 5% na osnovicu iz članka 4. ove Odluke.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Hrašćina.

Članak 7.

Obveznik poreza na potrošnju članak 6. ove Odluke je pravna i fizička osoba koja pruža ugostiteljske usluge na području Općine Hrašćina.

Članak 8.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

(1) Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

(2) Obrazac iz stavka 1. ovog članka podnosi se nadležnoj ispostavi Porezne uprave na način propisan Zakonom o lokalnim porezima.

3. Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Hrašćina.

Kućom za odmor smatra se svaka zgrada ili dio zgrade ili stana koji se koriste povremeno ili sezonski.

Kućom za odmor ne smatraju se gospodarske zgrade koje služe kao skladište poljoprivrednih proizvoda, strojeva i oruđa.

Članak 12.

Porez na kuće za odmor ne plaća se na kuće za odmor koje se ne mogu koristiti zbog prirodnih nepogoda (poplava, požar, potres), te starosti i trošnosti.

Činjenicu starosti i trošnosti određene kuće za odmor zbog koje se određeni porezni obveznik oslobađa plaćanja poreza na kuće za odmor, utvrđuje posebno povjerenstvo od tri člana koje imenuje Općinski načelnik, a koje utvrđuje stanje kuće te stupanj useljivosti.

Kriteriji po kojima povjerenstvo može predložiti oslobađanje su:

– da nema priključka na komunalnu infrastrukturu (priključak na električnu mrežu, vodovodnu mrežu)

– da kuća nije podobna za stanovanje, tj. da zbog trošnosti i starosti ona predstavlja opasnost za vlasnika ili korisnika, a u tom slučaju će se vlasnika kuće osloboditi plaćanja poreza za kuću u godini utvrđivanja stanja pa sve dok se kuća ne dovede u stanje upotrebljivosti.

Članak 13.

Porez na kuću za odmor plaća se godišnje u iznosu od 7,00 kn/m2 korisne površine kuće za odmor.

Porez na kuće za odmor je prihod Proračuna Općine Hrašćina.

Članak 14.

Obveznici poreza na kuće za odmor moraju Jedinstvenom upravnom odjelu Općine Hrašćina dostaviti podatke o kućama za odmor koji se odnose na mjesto gdje se nalaze ti objekti te korisnu površinu, kao i podatke o poreznom obvezniku, promjeni vlasništva, uspostavi suvlasništva te promjenama vezanim za povećanje ili smanjenje površine kuće za odmor, a najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju tog poreza.

4. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe koje koriste javne površine na području Općine Hrašćina za obavljanje svoje djelatnosti.

Obveznik poreza na korištenje javne površine je svaka pravna ili fizička osoba koja koristi javnu površinu za postavljanje objekta i naprava privremenog karaktera (pokretnih stvari).

Članak 16.

Pod javnim površinama podrazumijevaju se površine u općoj uporabi prema zemljišno-knjižnoj evidenciji kojima po posebnim propisima upravlja Općina Hrašćina (ulice, trgovi, nogostupi, zelene površine, parkovi, parkirališta i druge površine).

Pravo na korištenje javne površine, namjenu, rok i uvjete korištenja javne površine temeljem zahtjeva korisnika, utvrđuje Općinski načelnik izdavanjem odobrenja o korištenju javne površine.

Odobrenje Općinskog načelnika o korištenju javne površine izdaje se prije početka korištenja dodijeljene javne površine.

Razdoblje oporezivanja je vrijeme korištenja javne površine.

Članak 17.

Na korištenje javnih površina obračunava se i plaća porez od 5,00 kuna/m2 dnevno i to za sljedeće djelatnosti:

– pokretne naprave za obavljanje ugostiteljske djelatnosti i ostalih djelatnosti (stolovi, stolice, suncobrani, šatori, tende, nadstrešnice, ugostiteljske prikolice, djelatnost cirkusa, luna parka i drugih zabavnih sadržaja i igara na sreću, automobili kao izložbeni primjerci, izlaganje robe van izloga i sl.)

– za postavu reklamnih panoa, natpisnih ploča i sl.

U slučaju korištenja javne površine za postavljanje pokretne naprave iz stavka 1. ove Odluke višemjesečno ili godišnje razdoblje, obveznik plaćanja poreza na korištenje javne površine plaća porez u visini od 50,00 kuna mjesečno.

Članak 18.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu Općine Hrašćina.

Članak 19.

Poslovi u vezi s razrezom, evidentiranjem i naplatom poreza na korištenje javnih površina u nadležnosti su Jedinstvenog upravnog odjela Općine Hrašćina.

III. PRIJELAZNE I ZAVRŠNE ODREDBE

Članak 20.

Općina Hrašćina poslove utvrđivanja, evidentiranja naplate i ovrhe radi naplate općinskih poreza – poreza na potrošnju i poreza na kuće za odmor, povjerava Ministarstvu financija, Poreznoj upravi, a nadležno porezno tijelo je stvarno i mjesno nadležna ustrojstvena jedinica Porezne uprave.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Porezna uprava dužna je do 15-og u mjesecu, za prethodni mjesec Općini Hrašćina dostaviti izvješće o utvrđenim i naplaćenim porezima.

Članak 21.

Kaznene i prekršajne odredbe te odredbe o zastari, obnovi postupaka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 22.

Stupanjem na snagu ove Odluke prestaje važiti Odluka o porezima Općine Hrašćina (»Službeni glasnik KZŽ« br. 8/02).

Članak 23.

Ova Odluka objavit će se u »Narodnim novinama« i »Službenom glasniku Krapinsko-zagorske županije«, a stupa na snagu osmoga dana od dana objave u »Službenom glasniku Krapinsko-zagorske županije«.

Klasa: 410-01/17-01/04
 Urbroj: 2211/03-17-01
 Trgovišće, 14. prosinca 2017.

Predsjednik
 Općinskog vijeća Hrašćina
 Željko Zozoli, v. r.